অন্য অবতারে যুবরাজ সিংহ। দিল্লি ডেয়ারডেভিলস-এর বিরুদ্ধে সানরাইজার্স হায়দরাবাদ-কে তিনি জেতাতে পারেননি। খেলেছেন ৪১ বলে ৭০ রানের ইনিংস। এই পারফরম্যান্সের জন্য নয়, যুবরাজ সিংহ মানুষের মন জিতে নিয়েছেন অন্য একটি কারণে। হায়দরাবাদের ১৮৫ রানের জবাবে ব্যাট করতে নেমেছিল দিল্লি। তাদের ইনিংস চলাকালীন জুতোর ফিতে খুলে গিয়েছিল দিল্লির উইকেটকিপার ব্যাটসম্যান ঋষভ পন্থের। কাছাকাছি ফিল্ডিং করছিলেন যুবি। পন্থের দিকে এগিয়ে যান পঞ্জাবতনয়। কোনও রকম দ্বিধা না করেই তাঁর সামনে হাঁটু মুড়ে বসে পড়েন যুবরাজ। বেঁধে দেন তাঁর চেয়ে ১৬ বছরের ছোট পন্থের  জুতোর ফিতে। মুহূর্তটি ক্যামেরাবন্দি হয়েছে। শুধু তাই নয়, ইন্টারনেটেও ছড়িয়ে পড়ে সেই ছবি। দিল্লির ৬ উইকেটে জয়ের পিছনে পন্থের অবদান ২০ বলে ৩৪ রান। 

এই সেই মুহূর্ত। ছবি— এএফপি
২০০০ সালে যখন যুবরাজের অভিষেক হয়, পন্থের বয়স তখন মাত্র তিন বছর। যুবরাজ নিজের তারকা অহং, বয়সের পার্থক্যকে গুরুত্ব না দিয়ে পরিচয় দিলেন সত্যিকারের স্পোর্টসম্যানশিপের। এ বারের আইপিএল-এ আরও একবার আলোচনায় উঠে এসেছেন যুবি। কলকাতা নাইট রাইডার্স আর হায়দরাবাদের ম্যাচে লেগে গিয়েছিল রবিন উথাপ্পা আর সিদ্ধার্থ কউলের। দু’জনকে বুঝিয়ে বিষয়টি নিয়ন্ত্রণে আনেন যুবরাজই।